Perussuomalaisten eduskuntaryhmästä eronnut kansanedustaja Arja Juvonen (sit.) on tällä hetkellä eduskunnan tavoitelluin nainen. Lähes kaikki puolueet ovat jo kosiskelleet 49-vuotiasta Juvosta riveihinsä.

Perussuomalaisten eduskuntaryhmästä eronnut kansanedustaja Arja Juvonen on eduskunnassa nyt kuuminta hottia.

Lähes kaikki puolueet ovat kosiskelleet Juvosta riveihinsä.

Uusi vaihtoehto -ryhmä on Juvosen mukaan välitilassa. Minä itse en ole välitilassa, vaan järkinainen, joka on tullut tekemään töitä, sanoo Juvonen.

Espoossa asuva Juvonen jäi parinkymmenen muun perussuomalaisen kansanedustajan kanssa poliittisesti kodittomaksi, kun europarlamentaarikko Jussi Halla-ahon johtamat " nuivat " äänestettiin Jyväskylän puoluekokouksessa puolueen johtoon.

Niin sanottujen takuunuivien Laura Huhtasaaren, Teuvo Hakkaraisen ja Juho Eerolan valinnat perussuomalaisten varapuheenjohtajiksi oli monelle maltillisemman siiven edustajalle se kuuluisa viimeinen niitti.

" Kuivaksi " itseään kutsuva Juvonen ei kuitenkaan ollut listalla, kun puoluekokouksen tapahtumista omat johtopäätökset vetäneet " soinilaiset " ja " terholaiset " alkoivat soitella toisiaan läpi uuden eduskuntaryhmän, Uuden vaihtoehdon, perustamiseksi.

Perussuomalaisista eronnut Arja Juvonen pyörittää tällä hetkellä yhden naisen epävirallista eduskuntaryhmää. Lähes kaikki puolueet ovat kosiskelleet Juvosta riveihinsä. EERO LIESIMAA

Juvonen käyttää poliittisesti korrekteja ilmaisuja kuvaillessaan tuntojaan ja puhuu kauniisti luonnehtiessaan perussuomalaisten pitkäaikaista puheenjohtajaa Timo Soinia, mutta tyhmempikin näkee, että häntä harmittaa.

Juvonen ei osaa sanoa, miksi hänet jätettiin rannalle. Spekulaatioissa on ollut esimerkiksi tasa-arvoinen avioliittolaki, jonka puolesta Juvonen äänesti ainoana perussuomalaisena syksyllä 2014. Toimimalla näin Juvonen uhmasi Soinin " mahtikäskyä " .

- Itse en tiedä mitään, miksi olen epäluotettavaksi nimetty. Viestit ovat tulleet kautta rantain ja toki siellä on nostettu esille, että on homoavioliittojen kannattaja ja on pitänyt siinä oman päänsä, Juvonen kertoo Iltalehdelle.

- Ehkä en ole kannattanut jotakuta puoluejohtajaehdokasta julkisesti tai olen ollut Hilla Halla-ahon kanssa samassa valokuvassa, joka on tulkittu väärin tai olen antanut onnitteluhalauksen Jussi Halla-aholle. Ystävyyttä ei pitäisi sotkea politiikkaan ja vihamiestäkin pitää joskus silittää.

Juvosen mukaan hän ei ole nuiva, vaan ennemminkin superkuiva.

- Minut on tulkittu nuivaksi tai halla-aholaiseksi, niin lähetän viestin, että minä olen monessa asiassa superkuiva, mikä tarkoittaa sitä, että minä olen tiukka, mutta en mielestäni nuiva.

Juvonen ei halua spekuloida sillä, olisiko hän lähtenyt Soinin ja kumppaneiden matkaan, jos häntä olisi pyydetty.

- Jos on käynyt niin, että olen saanut epäluottamuslauseen siltä ryhmältä, jossa olen ollut kymmenen vuotta mukana tekemässä hyvää politiikkaa ja saanut lakialoitteita läpi, niin kyllä mä siinä tapauksessa sanon, että pitäkää tunkkinne.

- Uusi vaihtoehto -ryhmä on välitilassa. Minä itse en ole välitilassa, vaan järkinainen, joka on tullut tekemään töitä. Ja jatkan sillä linjalla, Juvonen sanoo.

Arja Juvonen ja Jussi-Halla-ahon vaimo Hilla Halla-aho Jyväskylän puoluekokouksessa viime viikonloppuna. JENNI NORDSTRÖM

No hard feelings, Timo Soini!

Toista kautta eduskunnassa istuva Juvonen kertoo olevansa ainakin toistaiseksi " oma, sitoutumaton itsensä " .

- Sellainen epävirallinen ryhmä, Juvonen naurahtaa.

Poliittiseen peliin on perinteisesti kuulunut pieni flirtti. Juvonen lähetti torstaina Helsingin Sanomissa terveisiä eduskuntapuolueille ja kertoi olevansa avoin ehdotuksille.

- Täällä on vahva, suomalainen nainen, tulkaa hakemaan! Juvonen heitti.

Puolueet tekivät työtä käskettyä ja Juvosta onkin kosiskeltu oikein huolella.

- Kaikki puolueet paitsi yksi ovat olleet yhteydessä. Tosi paljon on ollut kiinnostusta jutella asioista. On ollut ihan hyviä keskusteluja, Juvonen kertoo.

Suostutko paljastamaan, mikä on tämä yksi puolue, josta ei ole oltu yhteydessä?

- En kerro sitä. Olen ymmärtänyt, että nämä ovat vähän tällaisia poliittisia salaisuuksia. Etukäteen ei hiiskuta eikä puhuta.

Juvonen arvelee, että hänellä voisi olla juhannukseen mennessä jotain kerrottavaa. Juvosen mukaan hän aikoo nyt edetä rauhallisesti, punnita omat arvonsa ja lähteä sitten jatkamaan politiikan tekoa - tavalla tai toisella.

- Ihmisenä en ole muuttunut ollenkaan ja asiat, joita olen lähtenyt ajamaan, säilyvät ennallaan. Siltä pohjalta hahmottuu, että löytyykö eduskunnasta tällä hetkellä sellaista puoluetta, johon voi samaistua, Juvonen sanoo.

Juvonen vakuuttaa, ettei hän ole katkera poliittiselle oppi-isälleen Timo Soinille, vaikka häneen ei luotettukaan uutta eduskuntaryhmää perustettaessa.

- En olisi tässä ilman Timo Soinia. Totta kai olen kiitollinen siitä tuesta ja avusta, mitä hän on antanut. Toivon hänelle kaikkea hyvää. Hän on ollut hyvä puheenjohtaja ja tehnyt erittäin ison elämäntyön perussuomalaisen puolueen johdossa.

Otsikkoa muokattu la 17.6.2017 klo 08.10.